**ОБЩИ УСЛОВИЯ**

 **ПРИ ПРЕДОСТАВЯНЕ НА БЕЗВЪЗМЕЗДНА ФИНАНСОВА ПОМОЩ**

**ПО ПРИОРИТЕТНА ОС 3 ОТ ОПЕРАТИВНА ПРОГРАМА**

**“НАУКА И ОБРАЗОВАНИЕ ЗА ИНТЕЛИГЕНТЕН РАСТЕЖ” 2014 – 2020 г.**

**ЧРЕЗ ВОДЕНО ОТ ОБЩНОСТИТЕ МЕСТНО РАЗВИТИЕ**

# ЧЛЕН 1. Общи задължения

1.1. Бенефициентът е длъжен да изпълни поетите ангажименти съобразно административния договор за предоставяне на БФП, и с оглед изпълнение на предвидените в приложимите документи по процедурата за предоставяне на безвъзмездна помощ цели.

1.2. Бенефициентът изпълнява проекта с грижата на добър стопанин, при спазване на изискванията за икономичност, ефикасност, ефективност, публичност и прозрачност, в съответствие с най-добрите практики в съответната област и с настоящия административния договор за предоставяне на БФП.

1.3. За тази цел Бенефициентът трябва да мобилизира всички необходими ресурси за пълното и точно изпълнение на проекта и предвидени в описанието на проекта дейности.

1.4. Бенефициентът изпълнява задълженията си самостоятелно или съвместно с един или повече партньори, ако такива са посочени в описанието на проекта и в административния договор за предоставяне на БФП.

1.5.Партньорите участват в изпълнението на проекта и техните разходи са допустими и подлежат на доказване на същото основание, както и разходите, направени от Бенефициента. Основната част от проекта се осъществява от Бенефициента и, ако е приложимо, от неговите партньори.

1.6. Бенефициентът има право да сключва договори с изпълнители, ако естеството на проекта изисква това.

 За тези случаи Бенефициентът се задължава да прилага процедурите за избор на изпълнител, уредени в Закона за обществените поръчки и нормативните актове по прилагането му, когато се явява възложител по смисъла на ЗОП.

 Бенефициентът се задължава да прилага процедурите за определяне на изпълнители съгласно Глава четвърта „Специални правила за определяне на изпълнител от бенефициенти на безвъзмездна финансова помощ“ от Закона за управление на средствата от Европейските структурни и инвестиционни фондове (ЗУСЕСИФ) и ПМС № 160 от 1 юли 2016 г., когато не е възложител по смисъла на ЗОП.

 Всички указания, давани от Управляващия орган (УО) във връзка с изпълнението на административните договори за предоставяне на БФП са задължителни за бенефициентите.

 При нарушения на националното законодателство в областта на обществените поръчки или на реда за определяне на изпълнител от страна на бенефициенти на БФП от Европейските структурни и инвестиционни фондове (ЕСИФ), в случаите, когато Бенефициентът не е възложител по смисъла на ЗОП, УО налага финансови корекции по реда и при условията на приложимото национално законодателство и законодателство на Европейския съюз за определяне на финансови корекции, които се прилагат спрямо разходите, свързани с изпълнението на оперативните програми, съфинансирани от ЕСИФ.

1.7. Управляващият орган не се намира в договорни отношения с партньорите или изпълнителите на Бенефициента във връзка с изпълнението на проекта. Отговорен пред УО за изпълнението на проекта е единствено Бенефициентът.

1.8. Бенефициентът гарантира, че условията, приложими към него по силата на членове  1.1, 1.2, 1.6, 3, 4, 5, 6, 7, 9, 11, 12, 14 и 15 от настоящите Общи условия, се отнасят и до неговите партньори, а условията по членове 3, 4, 5, 6, 11.6 и чл. 14 от настоящите Общи условия, до всички негови изпълнители. Той е длъжен да включи разпоредби в този смисъл в договорите, които сключва с тези лица.

1.9. Бенефициентът се задължава да не продава, преотстъпва и/или дава под наем на трети лица дълготрайните материални и нематериални активи, придобити със средства от административния договор за БФП за период от пет години от окончателното плащане. При неизпълнение на това задължение безвъзмездната финансова помощ за съответния актив се възстановява от Бенефициента.

# ЧЛЕН 2. Задължение за предоставяне на информация. Финансови и технически доклади

2.1. Бенефициентът предоставя на местните инициативни групи (МИГ), на УО и Сертифициращия орган цялата изисквана информация относно изпълнението на проекта в изрично определен срок.

Управляващият орган, МИГ и Сертифициращият орган имат право да изискват и друга допълнителна информация по всяко време. Информацията се предоставя в срок до пет работни дни от получаване на искането за информация или в друг срок, определен от посочените органи.

2.2. Ако УО и/или МИГ извършват текуща или последваща оценка на проекта, Бенефициентът се задължава да предостави на тях и/или на лицата, упълномощени от тях, цялата документация и информация, която би спомогнала за успешното провеждане на оценката, както и да им предостави правата за достъп, предвидени в член 14.4.

2.3. В случай, че УО, МИГ или Бенефициентът извърши или възложи извършване на оценка в рамките на проекта, той предоставя копие от доклада за оценката на другите страни.

2.4. Бенефициентът се задължава да изготвя междинни отчети и окончателен отчет. Отчетните доклади се състоят от техническа и финансова част и се въвеждат в модула за „Е-управление на проекти“, достъпен на адрес https://eumis2020.government.bg/Report.

2.5. Отчетите по чл. 2.4 трябва да съдържат пълна информация за всички аспекти на изпълнението на проекта за отчетния период.

2.6. Отчетите се изготвят на български език. Те се представят на УО в следните срокове:

* Междинните отчети се представят заедно с всяко искане за междинно плащане на интервали не по-дълги от 6 месеца;
* Окончателният отчет се изпраща в срок до един месец след изтичане на срока на изпълнение на дейностите по проекта.

 Не могат да бъдат извършвани междинни/окончателни плащания преди проведените процедури за възлагане на обществени поръчки/избор на изпълнител да бъдат проверени за съответствие със законодателството в областта на обществените поръчки и с административния договор за предоставяне на безвъзмездна финансова помощ. За целта Бенефициентът се задължава в срок до пет работни дни след сключването на договор с избрания изпълнител, да уведоми писмено Управляващия орган за подписания договор и да представи документите от провеждането на обществената поръчка/избора на съответния изпълнител, указани в Ръководството за изпълнение на договорите за безвъзмездна финансова помощ.

2.7. Ако Бенефициентът не предаде междинните и окончателния отчети на УО съгласно чл. 2.5 от настоящите общи условия и в предвидените в член 2.6 от настоящите общи условия срокове и не изготви мотивирано писмено обяснение относно неизпълнението на това си задължение, УО има право да прекрати административния договор по реда на член 11.2 б) и да изиска връщане на недължимо платените суми.

2.8. В допълнение, в съответствие с указания на министъра на финансите относно третиране на данък върху добавена стойност (ДДС) като допустим разход при изпълнение на проекти по оперативните програми, Европейския фонд за регионално развитие, Европейския Социален фонд, Кохезионния фонд на Европейския съюз и от Европейския фонд за морско дело и рибарство, Бенефициентът отговоря за администриране на процеса на определяне на данък върху добавената стойност като допустим разход. Бенефициентът ще следва указанията на министъра на финансите за определянето на ДДС като възстановим и като невъзстановим (допустим разход), за оформянето на искането за плащане, за документалната отчетност, както и всички други свои задължения по указанията във връзка с получаване на средства от УО. Бенефициентът е съгласен компетентният орган по приходите да предоставя информация за него на УО и/или Сертифициращия орган при поискване.

# ЧЛЕН 3. Отговорност

3.1. Управляващият орган не носи отговорност за наранявания или вреди, причинени на служителите или на имуществото на Бенефициента по време на изпълнение на проекта или като последица от него. Управляващият орган не дължи обезщетения или допълнителни плащания извън предвидените по административния договор, свързани с подобни вреди или наранявания.

3.2. Бенефициентът поема цялата отговорност към трети лица, в това число и отговорност за вреди и наранявания от всякакъв характер, причинени на тези лица по време на изпълнение на проекта или като последица от него. Управляващият орган не носи отговорност, произтичаща от искове или жалби вследствие нарушение на нормативни изисквания от страна на Бенефициента, неговите служители или лица, подчинени на неговите служители, или в резултат на нарушение на правата на трето лице.

# ЧЛЕН 4. Конфликт на интереси

4.1. Бенефициентът следва да предприеме всички необходими мерки за избягване на конфликт на интереси, и да уведоми незабавно УО относно обстоятелство, което предизвиква или може да предизвика подобен конфликт.

4.2. Конфликт на интереси е налице, когато безпристрастното и обективно упражняване на функциите по договора на което и да е лице , е опорочено по причини, свързани със семейния и емоционалния живот, политическа или национална принадлежност, икономически интерес или всякакъв друг пряк или косвен личен интерес, съгласно чл. 61, параграф 3 от Регламент (ЕС, Евратом) 2018/1046 на Европейския парламент и на Съвета от 18 юли 2018 година за финансовите правила, приложими за общия бюджет на Съюза, за изменение на регламенти (ЕС) № 1296/2013, (ЕС) № 1301/2013, (ЕС) № 1303/2013, (ЕС) № 1304/2013, (ЕС) № 1309/2013, (ЕС) № 1316/2013, (ЕС) № 223/2014 и (ЕС) № 283/2014 и на Решение № 541/2014/ЕС и за отмяна на Регламент (ЕС, Евратом) № 966/2012.

# ЧЛЕН 5. Поверителност

5.1. При спазване на разпоредбата на член 14 от настоящите общи условия, УО, Сертифициращият орган и Бенефициентът се задължават да запазят поверителността на всички поверително предоставени документи, информация или други материали.

5.2. При реализиране на своите правомощия УО, МИГ, Сертифициращият орган, Бенефициентът и Европейската комисия спазват изискванията за защита на личните данни в съответствие с регламенти (ЕО) № 45/2001 и (ЕС) 2016/679 и приложимото национално законодателство.

# ЧЛЕН 6. Мерки за информация и комуникация

6.1. Бенефициентът е задължен да уведомява обществеността за целта на изпълнявания от него проект и за подкрепата на проекта от ЕСИФ. Предприетите за тази цел мерки трябва да са в съответствие с приложимите правила за информиране и публичност, предвидени в Приложение ХII към Регламент (ЕС) № 1303/2013 на Европейския парламент и на Съвета от 17 декември 2013 година за определяне на общоприложими разпоредби за Европейския фонд за регионално развитие, Европейския социален фонд, Кохезионния фонд, Европейския земеделски фонд за развитие на селските райони и Европейския фонд за морско дело и рибарство и за определяне на общи разпоредби за Европейския фонд за регионално развитие, Европейския социален фонд, Кохезионния фонд и Европейския фонд за морско дело и рибарство, и за отмяна на Регламент (ЕО) № 1083/2006 на Съвета (Регламент № 1303/2013) и в Единния наръчник на бенефициента за прилагане на правилата за информация и комуникация 2014-2020 г.

6.2. Бенефициентът e съгласен УО, МИГ, националните одитни органи, Европейската комисия, Европейската служба за борба с измамите, Европейската сметна палата и външните одитори да публикуват неговото наименование и адрес, предназначението на отпуснатата БФП и нейния размер, съгласно предвиденото в административния договор.

# ЧЛЕН 7. Право на собственост/ ползване на резултатите и закупеното оборудване

7.1. Правото на собственост, включително правата на интелектуална и индустриална собственост върху резултатите от проекта, докладите и други документи, свързани с него, възникват за Бенефициента.

7.2. Независимо от разпоредбите на член 7.1 от настоящите общи условия и при спазване на разпоредбата на член 5 от настоящите общи условия, Бенефициентът предоставя на УО, МИГ, Сертифициращия орган, националните одитни органи, Европейската комисия, Европейската служба за борба с измамите, Европейската сметна палата и външни одитори правото да ползват свободно и съобразно обхвата на проверката всички документи, свързани с проекта, независимо от формата им, при условие, че с това не се нарушават съществуващи права на интелектуална и индустриална собственост.

# ЧЛЕН 8. Изменение на административния договор

8.1. Всички изменения се правят в писмена форма в съответствие с разпоредбите на чл. 39 от ЗУСЕСИФ/съответно на чл. 47 от ЗУСЕСИФ.

8.2. Ако изменението е поискано от Бенефициента, последният трябва да представи мотивирано искане на УО в едномесечен срок преди предвидената дата на влизане на промяната в сила, освен ако са налице особени обстоятелства, надлежно обосновани от Бенефициента и приети от УО. Управляващият орган си запазва правото да откаже исканото от Бенефициента изменение на административния договор.

8.3. В случаите, когато промяната в бюджета или в описанието на проекта (в т.ч. промяна на плана за изпълнение на дейностите, промяна на адреси и т.н.), не засяга основната цел на проекта, а финансовият ефект от нея се ограничава до прехвърляне на средства в рамките на един тип разходи или промяна до 15 % на договорения размер в рамките на два и повече типа разходи (при прехвърляне на средства между тях), като тази промяна няма да попречи за постигане на планираните резултати, Бенефициентът има право да приложи изменението, за което задължително уведомява УО писмено. Управляващият орган си запазва правото да не приеме направената промяна, ако по вид не е сред изредените по-горе и/или липсва писмено уведомление за извършването й и/или не е добре обоснована необходимостта от извършването ѝ.

8.4. Изменението на административния договор чрез сключване на допълнително споразумение се извършва при промяна на първоначалните стойности на типовете разходи, когато се извършва преразпределение на средствата в бюджета на проекта, водещо до увеличаване или намаляване с повече от 15 % на договорените в бюджета стойности по типове разходи (освен ако тази промяна не е в резултат на възложена обществена поръчка/извършен избор на изпълнител) и/или появата на нови бюджетни редове (видове разходи), които не са договорени с първоначалния бюджет.

8.5. Недопустими са следните изменения:

* Промени в бюджета на проекта, водещи до увеличаване на първоначално заложения размер, предвиден в административния договор за предоставяне на БФП, и/или водещи до превишаване на средствата по „тип разходи“, за които има определен размер в нормативен акт, в акт на правото на Европейския съюз или в съответните насоки за кандидатстване;
* Промени, които поставят под въпрос постигането на основната цел и планираните резултати на проекта;
* Промени, които биха представлявали нарушение на принципа на равнопоставеност на кандидатите и нарушават конкурентните условия, заложени в насоките, приложимата нормативна уредба към съответната процедура за подбор на проекти и/или принципите по чл. 29, ал.1 от ЗУСЕСИФ;
* Промени, които биха довели до несъответствие на административния договор за безвъзмездна помощ със съответните правила за държавна помощ.

# ЧЛЕН 9. Прехвърляне на права и задължения по административния договор

9.1. Правата и задълженията по административния договор не могат да бъдат прехвърляни или възлагани на лице, което не е страна по договора без предварително писмено одобрение от УО.

# ЧЛЕН 10. Срок за изпълнение на проекта. Удължаване, спиране, извънредни обстоятелства и краен срок на административния договор

10.1. Срокът за изпълнение на проекта е посочен в административния договор. Бенефициентът е длъжен да уведоми незабавно УО за възникването на обстоятелства, които могат да възпрепятстват или забавят изпълнението на проекта. В съответствие с предвиденото в член 8 от настоящите общи условия Бенефициентът може да поиска удължаване на срока за изпълнение на проекта не по-късно от един месец преди изтичането му, при условие, че срокът не излиза извън рамките за изпълнение на операцията по Оперативната програма. Искането трябва да бъде придружено от всички обосноваващи го доказателства, необходими за вземане на решение за изменение на административния договор.

10.2. Ако възникнат извънредни обстоятелства, които правят продължаването на проекта твърде трудно или рисковано и се налага временно спиране на изпълнението му изцяло или отчасти, Бенефициентът уведомява незабавно УО за това, като прилага цялата необходима информация. По преценка на УО в този случай административният договор може да бъде прекратен в съответствие с член 11 от настоящите общи условия. Ако административният договор не бъде прекратен, Бенефициентът е длъжен да направи необходимото, за да намали до минимум срока на спиране на изпълнението и да го възобнови, щом обстоятелствата позволят това, както и да уведоми незабавно УО за тези свои действия.

10.3. Управляващият орган може да изиска от Бенефициента да преустанови временно изпълнението на проекта в цялост или отчасти, ако възникнат извънредни обстоятелства, които правят продължаването му твърде трудно, или рисковано. По преценка на УО в този случай административният договор може да бъде прекратен в съответствие с член 11 от настоящите общи условия. Ако административният договор не бъде прекратен, Бенефициентът е длъжен да направи необходимото, за да намали до минимум срока на спиране на изпълнението и да го възобнови, щом обстоятелствата позволят това, с предварително писмено одобрение от страна на УО.

10.4. Срокът на изпълнение се удължава с толкова време, колкото е изгубено при временното спиране на изпълнението, при условие, че срокът не излиза извън рамките за изпълнение на съответната процедура по Оперативната програма, без да се засяга възможността за внасяне на изменения в административния договор, необходими за адаптиране на проекта спрямо новите условия за изпълнение.

10.5. Управляващият орган и Бенефициентът не отговарят за нарушение на задълженията си по административния договор, ако не са в състояние да ги изпълняват поради възникване на извънредно обстоятелство. Извънредно обстоятелство е всяка непредвидима изключителна ситуация или събитие, което е извън контрола на УО и Бенефициента, и не позволява изпълнението на административния договор. Възникването му не се дължи на грешка или небрежност от страна на УО и Бенефициента (или от страна на техните изпълнители, представители или служители) и не може да се преодолее при полагане на дължимата грижа. Управляващият орган и Бенефициентът не могат да се позовават на недостатъци в оборудването или материалите или закъснения в предоставянето им, на трудови спорове, стачки или финансови затруднения, като обстоятелства, представляващи извънредно обстоятелство. Без да се засягат разпоредбите на членове 11.2 и 11.5 от настоящите общи условия, УО или Бенефициентът, засегнат от извънредно обстоятелство, е длъжен да уведоми незабавно другата страна за възникването на извънредно обстоятелство, като посочи характера, вероятната продължителност и предвидимите последици от възникването му, както и да предприеме всички необходими мерки за ограничаване до минимум на възможните вредни последици.

10.6 Задълженията на УО към Бенефициента за всички неизвършени плащания по административния договор са невалидни в случаите по чл. 86 и чл. 136 от Регламент (ЕС) № 1303/2013 на Европейския парламент и на Съвета, като административният договор се прекратява по реда на чл. 11 от настоящите общи условия. Бенефициентът носи риска от ненавременно представяне на исканията за сертифициране на разходите. Управляващият орган уведомява в писмен вид Бенефициента за изтичането на срока по чл. 136 от Регламент (ЕС) № 1303/2013 на Европейския парламент и на Съвета най-малко 6 месеца преди изтичането му.

# ЧЛЕН 11. Прекратяване на административния договор

11.1. Когато УО или Бенефициентът считат, че административният договор за предоставяне на БФП повече не може да се изпълнява ефективно, то следва изясняване на тези обстоятелства при размяна на съответна кореспонденция. Ако УО и Бенефициентът не постигнат споразумение за решаване на проблема, всяка от страните има право да поиска прекратяване на административния договор с писмено предизвестие, без задължение за изплащане на обезщетение.

Ефективността се разглежда съгласно определението в чл. 33, параграф 1, буква в) на Регламент (ЕС, Евратом) 2018/1046 на Европейския парламент и на Съвета за финансовите правила, приложими за общия бюджет на Съюза, за изменение на регламенти (ЕС) № 1296/2013, (ЕС) № 1301/2013, (ЕС) № 1303/2013, (ЕС) № 1304/2013, (ЕС) № 1309/2013, (ЕС) № 1316/2013, (ЕС) № 223/2014 и (ЕС) № 283/2014 и на Решение № 541/2014/ЕС и за отмяна на Регламент (ЕС, Евратом) № 966/2012.

11.2. Управляващият орган има право да прекрати административния договор без предизвестие и без да изплаща обезщетения, в случай че Бенефициентът:

а) Неоснователно не изпълни някое от задълженията си и продължава да не го прави или не представя задоволително обяснение в срок от 5 работни дни след изпращане на писмено уведомление, включително при констатирана нередност от страна на УО;

б) Не спазва разпоредбите на членове 2, 4, 9 и 14 от настоящите общи условия;

в) Представи отчети, които не отразяват действителното положение относно изпълнението на проекта.

г) Не сключи договор с изпълнител до 12 месеца от изтичането на срока, предвиден за неговото сключване.

д) Е обявен в несъстоятелност, или спрямо него е открито производство по несъстоятелност или се намира в производство по ликвидация, ако се управлява от назначен от съда синдик, ако е сключил споразумения с кредиторите си за погасяване на задълженията си към тях, ако е преустановил дейността си или е в подобно положение, произтичащо от аналогична процедура, предвидена в националното законодателство;

е) Бенефициентът или лицата с правомощия за представителство, вземане на решения или контрол спрямо бенефициента са осъдени за престъпление по служба с влязла в сила присъда; Бенефициентът е признат за виновeн за тежки правонарушения при упражняване на професионалната си дейност; Бенефициентът или лицата с правомощия за представителство, вземане на решения или контрол спрямо него са осъдени с влязла в сила присъда за измама, корупция, участие в престъпна организация, изпиране на пари или всякаква друга незаконна дейност, ако тази незаконна дейност накърнява финансовите интереси на Съюза;

ж) съществува подозрение в измама по смисъла на чл. 1 от Конвенцията за защита на финансовите интереси на Европейските общности, корупционни действия, участие в престъпни организации или всякакви други неправомерни действия в ущърб на финансовите интереси на Европейските общности. Това условие се отнася и до партньорите, изпълнителите и представителите на Бенефициента;

11.3. Управляващият орган може да прекрати административния договор при настъпване на сроковете по чл. 86 и чл. 136 от Регламент (ЕС) № 1303/2013.

11.4. В случай на прекратяване на административния договор, Бенефициентът има право да получи само такава част от безвъзмездната финансова помощ, която е верифицирана по надлежния ред, отговаря на изпълнената част от проекта, като се изключат разходите, свързани с текущи ангажименти, които следва да бъдат изпълнени след прекратяването на административния договор. За тази цел Бенефициентът следва да представи искане за плащане и окончателен отчет в съответствие с член 2 от настоящите общи условия.

11.5. Независимо от момента на установяване на недопустимостта на разход, Бенефициентът дължи възстановяването му.

11.6. Финансовата подкрепа, предоставена с административния договор може да бъде отменена изцяло или частично чрез извършване на финансова корекция на следните основания:

А)когато по отношение на бенефициента е налице конфликт на интереси по смисъла на  чл. 61, параграф 3 от Регламент (ЕС, Евратом) 2018/1046;

Б) за нарушаване на правилата за държавната помощ по смисъла на чл. 107 от Договора за функционирането на Европейския съюз;

*В)*за нарушаване на принципите по чл. 4, параграф 8, чл. 7 и 8 от Регламент (ЕС) № 1303/2013;

Г) за нарушаване на изискването за дълготрайност на операциите в случаите и в сроковете по чл. 71 от Регламент (ЕС) № 1303/2013;

Д) за проекта или за част от него не е налична одитна следа и/или аналитично отчитане на разходите в поддържаната от бенефициента счетоводна система;

*Е)* за неизпълнение на мерките за информация и комуникация, задължителни за бенефициентите;

Ж) за неизпълнение на одобрени индикатори;

*З)* при постъпили инцидентни приходи във връзка с изпълнението на проекта;

и) за нередност, съставляваща нарушение на правилата за определяне на изпълнител по глава четвърта, извършено чрез действие или бездействие от страна на бенефициента, което има или би имало за последица нанасянето на вреда на средства от ЕСИФ;

й) за друга нередност, съставляваща нарушение на приложимото право на Европейския съюз и/или българското законодателство, извършено чрез действие или бездействие от страна на бенефициента, което има или би имало за последица нанасянето на вреда на средства от ЕСИФ.11.7. Ръководителят на управляващия орган може едностранно да прекрати административния договор за да предотврати или отстрани тежки последици за обществения интерес.

11.8. Преди или вместо да прекрати административния договор по силата на разпоредбите на този член, УО има право да вземе предпазни мерки, които се изразяват във временно прекратяване на плащанията без предизвестие.

# ЧЛЕН 12. Допустими разходи

12.1. Без това да противоречи на разпоредбите на Регламент № 1303/2013, Регламент (ЕС) № 1304/2013 на Европейския парламент и на Съвета от 17 декември 2013 г. относно Европейския социален фонд и за отмяна на Регламент (ЕО) № 1081/2006 на Съвета и на ЗУСЕСИФ, за да бъдат признати за допустими по проекта, разходите трябва да отговарят на изискванията, предвидени в насоките и другите документи, определящи условията за кандидатстване и условията за изпълнение на одобрените проекти по конкретната операция.

# ЧЛЕН 13. Плащания

13.1. Управляващият орган извършва плащанията в съответствие с предвиденото в административния договор за предоставяне на БФП. За всички отчети и документи, представени в съответствие с чл. 2 от настоящите общи условия, представляващи основание за плащане, УО се произнася при спазване условията на Глава пета, Раздел II от ЗУСЕСИФ, актовете по неговото прилагане и чл. 132 от Регламент (ЕС) № 1303/2013.

13.2. Управляващият орган може да спре срока за одобряване на даден отчет, като уведоми писмено Бенефициента, че отчетът не може да бъде одобрен и намира за необходимо да извърши допълнителни проверки. В такива случаи УО може да изиска разяснения, поправки или допълнителна информация, които трябва да бъдат представени в срок от 5 работни дни от получаване на искането от страна на Бенефициента. Срокът започва да тече отново от датата, на която е получена изискваната информация.

13.3. Бенефициентът има право да подаде възражение, придружено с доказателства, срещу решението на УО за непризнаване на разходите, в рамките на 5 работни дни след получаването на уведомление за това. За произнасяне по възражението и разглеждане на доказателствата се прилагат условията на чл. 13.2 от настоящите общи условия.

13.4. В случаите, когато се извършват допълнителни проверки (включително проверки на място), при които от Бенефициента не се изискват допълнителни разяснения, корекции или допълнителна информация, срокът за преглед и одобрение на отчета спира да тече до приключване на проверката, но за не повече от 10 работни дни, за което УО уведомява писмено Бенефициента. Посочените срокове са обвързващи по отношение на проверките, когато същите се осъществяват от УО. В случай, че за вземане на решение от страна на УО е необходимо становище от друг/о лице/орган/институция, то срокът за вземане на решение се удължава с толкова дни, колкото е нормативно определеният срок за издаване на съответния документ.

13.5. Отчетите се представят в съответствие с чл. 2 от настоящите общи условия.

13.6. По отношение на извършването на плащания ще се прилагат указанията съответно актовете, издадени от министъра на финансите по чл. 7, ал. 4, от ЗУСЕСИФ относно реда и начина за предоставяне и отчитане на средствата от ЕСИФ.

13.7. Сумите, изплащани от УО, се превеждат в банкова сметка на Бенефициента, посочена във формуляра за финансова идентификация, съгласно образец на УО.

13.8. Управляващият орган извършва плащанията в лева, съобразно разпоредбите на административния договор.

13.9. Всички лихви по банковата сметка на Бенефициента, открита само за целите на проекта и посочена във формуляра за финансовата идентификация, или евентуални приходи и/или други печалби, генерирани по време на изпълнението на проекта, натрупани върху средства, изплатени от УО на Бенефициента, се описват в окончателния отчет и се приспадат от окончателното плащане до размера на дължимата сума или се възстановяват на УО, в случаите, когато ги надхвърлят.

# ЧЛЕН 14. Счетоводни отчети и технически и финансови проверки

14.1. Бенефициентът трябва да води точна и редовна документация и счетоводни отчети, отразяващи изпълнението на проекта, използвайки подходяща електронна система за документация и двустранно счетоводство. Тези системи могат да са неразделна част от текущата счетоводна система на Бенефициента или допълнение към тази система, така че да бъде осигурена отделна счетоводна аналитичност само за дейностите по проекта. Тази система следва да се прилага в съответствие с националното законодателство. Счетоводните отчети и разходите, свързани с проекта, трябва да подлежат на ясно идентифициране и проверка.

14.2. В случаите, когато Бенефициентът не е бюджетна организация и избраната схема на плащане включва авансово плащане, той се задължава генерираните лихви по банковата му сметка да бъдат проследими и доказани, както и информацията по банковата сметка да позволи лесното идентифициране и проследяване на разходите до и в счетоводните му системи. Счетоводните отчети трябва да съдържат данни за натрупаните лихви върху средствата, изплатени от УО.

14.3. Бенефициентът трябва да гарантира, че данните, посочени в отчетите (междинни и окончателен), предвидени в член 2 от настоящите общи условия, отговарят на тези в счетоводната система и документация и са налични до изтичане на сроковете за съхранение на документацията.

14.4. Бенефициентът е длъжен да допуска Местните инициативни групи (МИГ), УО, Сертифициращия орган, националните одитни органи, Европейската комисия, Европейската служба за борба с измамите, Европейската сметна палата и външни одитори да проверяват, посредством проучване на документацията му или проверки на място, изпълнението на проекта, и да проведат пълен одит, при необходимост, въз основа на разходооправдателните документи, приложени към счетоводните отчети, счетоводната документация и други документи, свързани с финансирането на проекта. Бенефициентът е длъжен да осигури наличността на документите в съответствие с изискванията на чл. 140 от Регламент (ЕС) № 1303/2013.

14.5. Бенефициентът е длъжен да допусне Местните инициативни групи (МИГ), УО, Сертифициращия орган, националните одитни органи, Европейската служба за борба с измамите и външни одитори да извършат проверки и инспекции на място в съответствие с процедурите, предвидени в законодателството на Европейския съюз за защита на финансовите интереси на Европейските общности срещу измами и други нарушения и приложимото национално законодателство.

14.6. За тази цел Бенефициентът се задължава да предостави на служителите или представителите МИГ, на УО, Сертифициращия орган, националните одитни органи, Европейската комисия, Европейската служба за борба с измамите и Европейската сметна палата, както и на външни одитори достъп до местата, където се осъществява проектът, в това число и достъп до неговите информационни системи, както и до всички документи и бази данни, свързани с финансово-техническото управление на проекта, както и да направи всичко необходимо, за да улесни работата им. Достъпът, предоставен на служителите или представителите на УО, Сертифициращия орган, националните одитни органи, Европейската комисия, Европейската служба за борба с измамите, Европейската сметна палата и външните одитори трябва да бъде поверителен спрямо трети страни без това да е в ущърб на публично-правните им задължения. Документите трябва да се съхраняват на достъпно място и да са картотекирани по начин, който улеснява проверката, а Бенефициентът следва да уведоми УО за точното им местонахождение.

14.7. Бенефициентът гарантира, че правата на МИГ, УО, Сертифициращия орган, националните одитни органи, Европейската комисия, Европейската служба за борба с измамите, Европейската сметна палата и външните одитори да извършват одити, проверки и проучвания, ще се упражняват равноправно, при еднакви условия и в съответствие с еднакви правила и по отношение на неговите партньори и подизпълнители. Когато партньор или подизпълнител на Бенефициента е международна организация, се прилагат споразумения за проверки, сключени между тази организация и Европейската комисия.

14.8. Цялата документация по проекта се съхранява или под формата на оригинали, или в заверени версии верни с оригинала, на общоприети носители на данни. Съхранението се извършва в съответствие с изискванията на Закона за счетоводството като счетоводната система и документация са налични до изтичане на сроковете за съхранение на документацията, указани в чл. 140 от Регламент (ЕС) № 1303/2013.

14.9. В случаите, когато предоставянето на безвъзмездна помощ представлява държавна/минимална помощ срокът за съхраняване на документите по чл. 14.8 е 10 години от датата на предоставяне на помощта ad hoc или от датата на предоставяне на последната помощ по схемата.

# ЧЛЕН 15. Окончателен размер на финансирането

15.1. Общата сума, която ще бъде изплатена на Бенефициента, не може да надвишава максималния размер на БФП, предвиден в административния договор/.

15.2. Ако при приключването на проекта подлежащите на възстановяване от УО разходи възлизат на сума, по-малка от предвидения общ разход, приносът на УО се ограничава до тази сума.

15.3. Бенефициентът приема, че безвъзмездната финансова помощ не може при никакви обстоятелства да му носи печалба и трябва да бъде ограничена до сумата, необходима за възстановяване на разходите по проекта след приспадане на генерираните при изпълнение на проекта приходи. Под печалба се разбира превишението на приходите над разходите по конкретния проект към момента на подаване на искането за балансово плащане. Прихващане може да бъде извършвано и при декларирани и доказани приходи при междинните плащания.

15.4. Размерът на безвъзмездната финансова помощ по административния договор е дължим до размера на верифицираните допустими разходи по чл. 12 от настоящите общи условия. Извършените от Бенефициента недопустими разходи не подлежат на възстановяване от УО.

# ЧЛЕН 16 – ФИНАНСОВИ КОРЕКЦИИ

# 16.1. Извършването на финансови корекции се осъществява по реда на глава пета, Раздел III от ЗУСЕСИФ и нормативния акт по чл.70, ал.2 на Министерски съвет.

Чрез извършването на финансови корекции се отменя предоставената чрез административния договор подкрепа или се намалява размерът на изразходваните средства - допустими разходи по проект, с цел да се постигне или възстанови ситуацията, при която всички разходи, сертифицирани пред Европейската комисия, са в съответствие с приложимото право на Европейския съюз и българското законодателство.

# 16.2. Финансова корекция може да се извърши за целия проект или за отделна дейност, отделен договор с изпълнител или за отделен разход.

# 16.3. При определяне размера на финансовите корекции се отчитат естеството и сериозността на допуснатото нарушение на приложимото право на Европейския съюз и българското законодателство и финансовото му отражение върху средствата от ЕСИФ.

# 16.4. Размерът на финансовата корекция трябва да е равен на реално установените финансови последици на нарушението върху изразходваните средства – допустими разходи.

# 16.5. Когато поради естеството на нарушението е невъзможно да се даде количествено изражение на финансовите последици, за определянето на финансовата корекция се прилага процентен показател спрямо засегнатите от нарушението разходи. Определеният процентен показател по изречение първо се прилага и за засегнатите от нарушението разходи, включени в следващи искания за плащания.

# 16.6. (1) Финансовата корекция се определя по основание и размер с мотивирано решение на ръководителя на управляващия орган.

# (2) Преди издаването на решението по ал. 1 управляващият орган трябва да осигури възможност бенефициентът да представи в разумен срок, който не може да бъде по-кратък от две седмици, своите писмени възражения по основателността и размера на извършваната финансова корекция и при необходимост да приложи доказателства.

# (3) Решението по ал. 1 се издава в едномесечен срок от представянето на възраженията по ал. 2, като в неговите мотиви задължително се обсъждат представените от бенефициента доказателства и направените от него възражения.

# (4) Решението по ал. 1 се издава в едномесечен срок от представянето на възраженията по ал. 2, като в неговите мотиви се обсъждат представените от бенефициента доказателства и направените от него възражения.

 (5) Решението по ал.1 може да се оспорва пред съд по реда на Административно процесуалния кодекс, като при съдебно оспорване се прилагат съответно разпоредбите на чл.27, ал. 3 и ал. 5-7.

# 16.7. Размерът на определената с решението по чл. 16.6 финансова корекция може да бъде увеличен от ръководителя на управляващия орган и по предложение на сертифициращ или одитен орган.

# 16.8. Финансовата корекция се извършва от плащането, в което са включени засегнатите от нарушението разходи, или от следващото го по време междинно или окончателно плащане, а когато това е неприложимо - чрез упражняване на права по дадените от бенефициента обезпечения. Съдебното оспорване на решението, с което е определена финансовата корекция, не спира извършването на плащането.

# 16.9. След окончателното плащане по проект, неизвършените финансови корекции са публично вземане съгласно чл. 162, ал. 2, т. 8 от Данъчно-осигурителния процесуален кодекс.

# ЧЛЕН 17. Приложим закон и уреждане на спорове

17.1. По отношение на настоящия административен договор се прилага законодателството на Република България.

17.2. Страните са длъжни да положат всички усилия, за да постигнат уреждане на възникнали между тях спорове по взаимно съгласие.